Første spadestik til landets første havbad bliver taget i dag ved Nørre Vorupør i Thy.

Fra 1. juli kan danskerne få sig en dukkert i Vesterhavet uden at være bekymret for store bølger og understrøm. Havbadet bliver bygget i tilknytning til den nyrenoverede Vorupør Mole, og det bliver adskilt fra Vesterhavet af en mur, der gør, at man fremover kan tage sig en dukkert under sikre forhold. Badet kommer til at måle 50 x 50 meter og bliver fra 0 til 1,5 meter dybt. Det skal kunne benyttes af folk i alle aldersgrupper og med forskellige interesser. Om det så er svømning, dykning eller havkajakken der trækker. Badeprojektet er ifølge Thisteds borgmester Lene Kjelgaard Jensen (V) en del af en række investeringer og aktiviteter, som skal få flere til at få øjnene op for Thy. - Vi ser et potentiale i forhold til at være en magnet, der kan være med til at trække turister og borgere til området, siger hun til DR Midt & Vest.